Славица Соломун рођена је 1967. године у Чачку. Матурирала је у XII београдској гимназији и дипломирала на Одељењу за етнологију и антропологију Филозофског факултета Универзитета у Београду. Запослена је у Државном архиву Србије од 15. септембра 1997. године.

У Одељењу архивске грађе старог периода радила је до 2006. године у Групи личних, породичних фондова и збирки. За то време радила је на сређивању, обради и ревизији личних фондова Павла Денића, Живојина Перића, Михаила Гавриловића, Љубомира Ковачевића, Мирослава Спалајковића, Војина Смодлаке, Стојана Новаковића и Николаја Велимировића. Информативна средства израдила је за личне фондове Живојина Перића и Николаја Велимировића.

Радила је и на ревизији архивске грађе Збирке Мите Петровића и Збирке Varia као и обимне грађе административних фондова – Књажеско-српске агенције у Букурешту, Министарства финансија и Министарства просвете.

Године 2006. прелази у Одељење архивске грађе новог периода где, поред сређивања и ревизије архивске грађе Групе фондова задружних организација и комора, ради и на примопредаји архивске грађе, истраживању грађе за потребе решавања захтева странака као и на пословима Службе за заштиту архивске грађе ван архива.

Од 2010. године руководи Одељењем архивске грађе новог периода које обухвата не само сређивање и обраду грађе већ и рад у Читаоници зграде Архива у Железнику. На овом сложеном и одговорном месту се налази и данас.

Славица Соломун је учествовала на два међународна архивистичка саветовања (Ниш 2020. и Нови Сад 2012) са радовима,у ауторству и коауторству, *Едиција Водич кроз архивску грађу Србије* и *Илустративни материјал као извор научних истраживања,* који су објављени у 4. и 5. књизи зборника *Архивска грађа у теорији и пракси.*

Стечено искуство у раду архивисте и резултате рада објавила је у „Годишњаку Историјског архива Пожаревац” и у „Архивском гласнику”. Издвајамо радове „Сумарни инвентари Фондова институција старог периода, личних фондова и збирки”, „Рад Редакције Водича кроз архивску грађу Србије у периоду 2002–2006”, приказ „Водича кроз личне фондове и збирке Историјског архива Пожаревац”. Славица Соломун сарадник је на објављивању обимне монографије др Боре Мајданца *Позориште у окупираној Србији* (2011). Заједно са Драгомиром Антонићем приредила је тротомно издање *Занатске радње у Србији* (2016),приређивач је петог кола библиотеке „Подсећања” посвећеног Михаилу Гавриловићу, Михаилу Петровићу Аласу, Живојину М. Перићу и Павлу Поповићу (2018).

За потребе објављивања књиге посвећене жртвама Првог светског рата обавила је вишегодишње истраживање током којег је прикупила више од 18.000 имена жртава. Издавање ове књиге је планирано за следећу годину. Један је од приређивача зборника докумената о војним и цивилним губицима становништва са територије Пожаревачког (Браничевског) округа у Балканским ратовима и у Првом светском рату.

У последње две деценије била је сарадник на приређивању више изложби докумената Државног архива Србије и то: „Народна скупштина Србије”, „Устаничка Србија”, „Трагом Сретењског устава”, „Универзитет у Београду”. Аутор је изложбе „Подсећања – поводом годишњица рођења или смрти” посвећене Михаилу Гавриловићу, Михаилу Петровићу Аласу, Живојину М. Перићу и Павлу Поповићу.

Славица Соломун је члан Управног одбора и Стручног савета Државног архива Србије, Управног одбора Задужбине „Ђурђа, Данице и Јованке Јеленић” и Извршног одбора Архивистичког друштва Србије. У периоду 2015–2019. била је члан Управног одбора Историјског архива Сомбор.

Члан је бројних комисија и стручних тела: Комисије Министарства културе РС за избор пројеката из области откривања, прикупљања, истраживања, документовања, проучавања, вредновања, заштите, очувања, представљања, интерпретације, управљања и коришћења архивске грађе (2015, 2018–2020, 2023–2024); Комисије за опис радних места у Каталогу радних места; Радне групе Владе за измене Уредбе о категоријама регистратурског материјала са роковима чувања (2022–2023); Радне групе за измене и допуне Правилника о програму стручног испита у делатности заштите културних добара и начину његовог полагања (2019); Радне групе за заштиту архивске грађе ван архива при Архивистичком друштву Србије (2022); Радне групе за израду модела аката, односно образаца за јавне архиве у Републици Србији (2022); Комисије за утврђивање процене вредности архивске грађе и библиотечког материјала (2018–2020, 2022, 2024); Радне групе за утврђивање чињеничког стања архивске грађе у Депоу II Архива Србије у Железнику; Комисије за утврђивање испуњености услова за адекватно чување, одржавање и коришћење матичних књига у Пасторалном центру „Augustinium” у Суботици;

Учествовала је на састанцима државне и локалне управе поводом почетка реализације Закључака Владе РС о враћању матичних књига верским заједницама.

Посебно се истиче дугогодишње залагање Славице Соломун у раду Редакције Водича кроз архивску грађу Србије где, од 2002. године, учествује у својству секретара и члана Редакције у ужем саставу. Радила је на доношењу Упутства за израду водича, урадила предлог Правилника за рад Редакције, учествовала у изради бројних водича историјских архива у Ваљеву, Зрењанину, Новом Пазару, Краљеву, Зајечару, Суботици, Нишу, Пироту и Зрењанину.

Славица Соломун се бави и педагошким радом: 2010. године је организовала и била секретар Стручног испита из архивске делатности, дугогодишњи је предавач на Семинару из канцеларијског и архивског пословања са темом *Архивски депо – организација и простор.* Са Татјаном Драгићевић, архивским саветником Државног архива Србије, руководила је вишегодишњим сређивањем документарног материјала и архивске грађе „Телеком Србија - предузећа за телекомуникације а.д.”.

Била је представник Архива Србије на годишњој конференцији Међународног архивског савета у Ђирони, Шпанија (2014), затим члан делегације коју су чинили стручњаци Архива Србије и представници Министарства културе и информисања и Министарства државне управе и локалне самоуправе, која је у септембру 2017. године била у посети Националном архиву Републике Кореје, током које су се упознали са радом стручних служби и искуствима тог архива у области електронског архивирања документа. Том приликом учествовала је у раду међународне радионице о дигиталним архивима.

За успехе постигнуте у стручном раду стекла је звање вишег архивисте, 2009. и архивског саветника 2017. године.

Имајући у виду целокупан рад и посвећеност Славице Соломун струци, Комисији је част да јој уручи ово велико признање – „Златну архиву” за 2024. годину из Фондације Александра Арнаутовића.